"Criminalul de la întreținere" care a înjunghiat mortal administratora unui bloc din București a fost arestat
Bărbatul care a ucis-o pe administrator blocului în care locuia, în Sectorul 2 al Capitalei, a fost arestat. Individul consideră că victima este vinovată că el și-a pierdut locuința. Avea datorii mari la un IFN, pe care nu le mai putea plăti.
Atenție, urmează detalii care vă pot afecta emoțional!
Totul s-ar fi întâmplat la parterul unui bloc din Sectorul 2 al Capitalei, chiar în încăperea în care locatarii își plătesc întreținerea. Joi seară, femeia în vârstă de 56 de ani, care era administratorul blocului, s-a certat cu un locatar. Furios, bărbatul a urcat în apartament, s-a întors cu un cuțit în mână și a atacat-o.
Un echipaj SMURD a ajuns imediat la faţa locului, însă, în ciuda eforturilor depuse, medicii s-au văzut nevoiţi să declare decesul. Trupul fără viaţă a fost transportat la Institutul Naţional de Medicină Legală pentru necropsie.
După cum povestesc locatarii, bărbatul bănuit că a ucis-o pe femeie nu a încercat să fugă după crimă. A fost găsit de poliţişti pe scările din faţa blocului. Individul a fost încătuşat şi dus la audieri.
El a declarat că din cauza administratorului blocului a pierdut apartamentul. Omul se împrumutase de la o instituţie financiară nebancară, şi, din cauza dobânzilor mari nu a mai putut să achite datoria.
Ancheta este continuată de Parchetul de pe lângă Tribunalul București.